Дмитрий Веневитинов
Послание до Рожалин

Превод от руски: Янко Димов, —

chitanka.info

Тъй млад съм, но пребродих сам

на бурния живот морето.

И всички тайни вече знам —

възторг и скръб стаил в сърцето.

Теших се, че ще съм спасен

с мечти и вярвах на звездите,

и океаните открити

измервах с чълна си блажен.

С надменна радост наблюдавах

как мощно моята следа

раздира тъмната вода —

от бездните не се смущавах.

„Какво ще ме уплаши мен?“ —

си мислех — всичко тук е ясно.

И гордо плавах ден из ден,

безгрижен, светъл, окрилен.

Но ладията ми свободна

разби се във скала подводна

и днес я гледам изумен.

Излъган от звезда безплодна,

проклех аз жребий и мечти…

И отдалеч ми махна ти

и като брат ми се усмихна.

Прегърнах те с възторг — щастлив,

повярвал в бъдни наслаждения.

И съчетах живота сив

с душевните съновидения.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.